**Tárgy:** Javaslat Budapest Főváros XX. kerület Pesterzsébet Önkormányzata Képviselő-testületének 2021. évi Munkatervére

**Mell.**: 2021. évi munkatervi javaslat

**Tisztelt Képviselő-testület!**

Budapest Főváros XX. kerület Pesterzsébet Önkormányzatának (továbbiakban: Önkormányzat) Képviselő-testülete (továbbiakban: Képviselő-testület) 2021. évi munkatervének összeállításához Budapest Főváros XX. kerület Pesterzsébeti Polgármesteri Hivatal (továbbiakban: Hivatal) osztályaitól, a képviselő-testület tagjaitól, a tanácsnokoktól, bizottságoktól és a nemzetiségi elnököktől kértünk javaslatokat.

A javaslatokon kívül a Képviselő-testületi ülések időpontjának tervezéséhez a Hivatal az alábbi kötelezettségeket vette figyelembe:

– A képviselő-testületi ülések megtartására eddig már bevált csütörtöki napot.

– A 2021. évi munkaszüneti- és pihenőnapokat.

– Szükséges határidő biztosítását a Képviselő-testületi anyag összeállítására, „postázására”, illetve megismerésére.

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) által meghatározott előírások:

44. § „A képviselő-testület szükség szerint, a szervezeti és működési szabályzatban meghatározott számú, de évente legalább hat ülést tart. …”

54.§ „A képviselő-testület évente legalább egyszer, előre meghirdetett közmeghallgatást tart, amelyen a helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek. …”

Az Önkormányzat és szervei Szervezeti és Működési Szabályzatáról szóló 26/2019. (XI. 29.) önkormányzati rendelet (továbbiakban: SZMSZ) vonatkozó előírásai:

29. § (5) „A Képviselő-testület az ülését a Városháza Dísztermében tartja. Ez alól kivétel a közmeghallgatás.”

32. §(1) „A Képviselő-testület évente 9 rendes ülést tart, üléseit általában öthetente
tartja, a (3) bekezdés szerinti munkatervében meghatározott
időpontokban.”

32. §(2) „A Képviselő-testület az (1) bekezdésben foglaltakon felül évente
egyszer, november hónapban egy díszülést tart. Járványügyi készültség
időszaka alatt a képviselő-testület a Díszülést nem tartja meg. A Díszülés elmaradása esetén a kitüntető címek átadása biztonságos keretek között, például online közvetítéssel történik.”

32. § (3) „A Képviselő-testület az éves munkatervéről az (1) és (2) bekezdés szerinti
előírásoknak megfelelően a tárgyévet megelőző év november vagy
december hónapjában megtartott rendes ülésén határozatot alkot, amelyben
dátumszerűen meghatározásra kerülnek a rendes ülések napjai.”

62. § (8) „A Közmeghallgatás összehívására és lefolytatására egyebekben a képviselő-testületi ülésekre vonatkozó szabályokat kell alkalmazni, kivételt képez a Közmeghallgatás helye, mert azt a Képviselő-testület a CSILI Művelődési Központban tartja.”

Az SZMSZ szerint a Képviselő-testület öthetente ülésezik. Ez 2021-ben 9 rendes ülést jelent (+ a Díszülés). A Mötv. szerint évente legalább 6 ülést kell tartani. A bizottsági ülések igazodnak a testületi ülésekhez, a közmeghallgatást a 2021. szeptember 23-ai Képviselő-testületi ülés keretében, 17 órai kezdettel, a Csili Művelődési Központban javasoljuk megtartani.

Fentiek alapján kérem a Tisztelt Képviselő-testületet, hogy a 2021. évi Munkatervet a határozati javaslatban foglaltak szerint elfogadni szíveskedjenek.

**Határozat elfogadása:**

**A határozati javaslat elfogadásához egyszerű többség szükséges.**

**Határozati javaslat:**

**A Képviselő-testület**

1. 2021. évi Munkatervét a melléklet szerint fogadja el.

2. A munkaterv szerinti üléseit az alábbi időpontokban határozza meg:

2021. január 21., 2021. február 25., 2021. április 1., 2021. május 6.,
2021. június 10., 2021. július 15., 2021. szeptember 23., 2021. október 28., 2021. december 2.

3. A 2021. évi Közmeghallgatását a munkaterv szerinti 7. ülésének időpontjában (2021.
szeptember 23-án, 17 órakor) a CSILI Művelődési Központban tartja.

4. A 2021. évi Díszülést 2021. november 18-án, 18 órakor tartja.

5. Utasítja a polgármestert a szükséges intézkedések megtételére.

Felelős: Szabados Ákos polgármester

Határidő: folyamatos

*(A Képviselő-testület 2021. évi Munkaterve a határozat mellékletét képezi.)*

Az előterjesztést valamennyi bizottság megtárgyalta, illetve valamennyi tanácsnok véleményezte. Az előterjesztést Bardóczi Zsoltné a szervezési osztály testületi referense készítette.

Budapest, 2020. november 19.

# Szabados Ákos

polgármester

**MEGJEGYZÉS:**

**A Kormány** a 478/2020. (XI.3.) Korm. rendelettel az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére **veszélyhelyzetet hirdetett ki.**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése értelmében, **veszélyhelyzetben a települési önkormányzat** **képviselő-testületének**, a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja**. **Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.**

Fentiek alapján a képviselő-testületi, valamint a bizottsági előterjesztések tárgyában a polgármester az alpolgármesterekkel, a frakcióvezetőkkel, valamint az illetékes bizottságok elnökeivel történt egyeztetés után hozza meg a döntést.